মিরজারচর সিনিয়র (এইচএসসি) মাদরাসায় অধ্যক্ষ ছিলেন বাবা। মনে পড়ে— বাবা তখন ৫,৬৮০ টাকা বেতন পেতেন। আমরা চার ভাই বাড়ির বাইরে লেখাপড়া করি। আমাদের মাসিক খরচ দিয়ে বাবার হাতখরচও থাকতো না। বাড়িতে বাজার করতে পারতেন না। জমির ফসল বিক্রি করে পুরো মাস চলতেন। নিম্নমধ্যবিত্ত পরিবার বলতে যা বোঝায়, আমরা তেমনি ছিলাম। তবুও বাবাকে কখনো অন্যায়ের আশ্রয় নিতে দেখিনি। বাসায় ডেকে, জোড় করে কত ছাত্রকে যে সম্পূর্ণ ফ্রি রেজিস্ট্রেশন করে দিয়েছেন তা গুণে শেষ করা যাবে না। এই সময়ে তা অবাস্তব এবং অসম্ভব।